তিনজনকে খুনের অপরাধে তিন অপরাধীর মৃত্যুদণ্ড দিল আদালত।
২০১২ সালে উত্তর ২৪ পরগনার কেমিয়া খামারপাড়া গ্রাম পঞ্চায়েতের নওপাড়া গ্রামে নৃশংসভাবে খুন হয়েছিলেন বিনয় বিশ্বাস নামে এক তৃণমূলকর্মী। খুন করা হয়েছিল তাঁর বাবা অমৃত ও মা তাপসীকেও। ওই ঘটনার অপরাধী প্রভাস ঢালি ও তার দুই সহযোগী সুজিত ঢালি ও সমীর মণ্ডলের ফাঁসির আদেশ ঘোষণা হল সোমবার। এদিন ওই শাস্তি ঘোষণা করেছেন বারাসত জেলা আদালতের সপ্তম অতিরিক্ত দায়রা বিচারক দমনপ্রসাদ বিশ্বাস। এই রায়কে স্বাগত জানিয়েছেন বিনয়ের স্ত্রী শিউলি। 
উত্তর ২৪ পরগনার গাইঘাটা ছিল প্রভাসের ‘অপরাধ সাম্রাজ্য’। ২০০১ সালে গাইঘাটার তৎকালীন বিধায়ক জ্যোতিপ্রিয় মল্লিকের গাড়ি লক্ষ্য করে গুলি চালানোর অভিযোগও রয়েছে প্রভাসের বিরুদ্ধে। তার মধ্যেই অন্য একটি খুনের ঘটনায় দোষী সাব্যস্ত হয় সে। ন’বছর জেলে কাটিয়ে ২০১১ সালের অক্টোবরে সে ছাড়া পায়। তার পরে কিছুদিন নামসংকীর্তন নিয়ে মেতে উঠেছিল প্রভাস। নিজের পিসির বাড়ি মধ্যমগ্রামে তৈরি করে নতুন ঘাঁটি।
একটি জমি নিয়ে গোলমাল ঘিরেই বিনয়ের সঙ্গে বিবাদে জড়ায় প্রভাস। ২০১২ সালের ১০ এপ্রিল রাতে বিনয়ের বাড়িতে চড়াও হয়ে তাঁকে গুলি করে প্রভাস ও তার সহযোগীরা। তারা গুলিবিদ্ধ বিনয়কে ঘরের বাইরে বার করতে গেলে বাধা দিয়েছিলেন শিউলি। তাঁকে লক্ষ্য করেও গুলি চালায় দুষ্কৃতীরা। অমৃতের মাথায় গুলি করে তাঁকে হত্যা করা হয়। তাপসীকে প্রথমে বাঁশ দিয়ে পিটিয়ে পরে গুলি করা হয়। পালিয়ে আত্মরক্ষা করেন বিনয়ের বড়ছেলে বিশ্বজিৎ। জখম অবস্থাতেই ছোটছেলে অভিজিৎকে নিয়ে পালিয়ে যান শিউলি। 
ওই ঘটনার কিছুদিন পরে উত্তরবঙ্গের ফালাকাটায় একটি নামসংকীর্তনের আসর থেকে গ্রেফতার করা হয়েছিল প্রভাসকে। ওই ঘটনায় আরও দু’জন অভিযুক্ত ছিল গৌতম ঢালি ও মণীন্দ্র অধিকারী। হাইকোর্ট থেকে জামিন পেয়ে গৌতম বর্তমানে ফেরার। মণীন্দ্র আত্মঘাতী হয়েছে। 
উত্তর ২৪ পরগনার জেলা পুলিশ সুপার ভাস্কর মুখোপাধ্যায় এদিন বলেন, ‘‘পুলিশ দক্ষতার সঙ্গে মামলাটি সামলেছিল। এদিন প্রভাস-সহ তিনজনের ফাঁসির সাজা ঘোষণা করেছে আদালত।’’